Nova praksa za studentske kredite
Administratori koledža u Virdžiniji pratili su krizu vezanu za studentske zajmove i odlučili da pokrenu program kako bi je osujetili
Mornarički veteran Rizon Čendler želeo je da diplomira na koledžu nakon što je napustio vojsku, ali mu je za to bio potreban novac. Stoga je, baš kao i polovina od 46 hiljada studenata Tajdvoter koledža u Virdžiniji, podneo molbu za finansijsku pomoć, uzevši zajmove i stipendije kako bi finansirao svoje obrazovanje. Studenti koledža Tajdvoter da bi dobili čekove zajma moraju da ispune formular sa tekućom zaradom i izdacima i predvide kakav će njihov budžet biti posle sticanja diplome, na osnovu onoga što bi njihovo prvo radno mesto moglo da plaća. Na taj način, navode administratori koledža, student će bolje shvatiti koliko će novca preostati za otplatu duga. To je razumna suma, kaže predsednica Tajdvoter koledža Debora Di Kroče. Di Kroče kaže da je Tajdvoter koledž vezao studentske budžetske planove za pakete finansijske pomoći kako bi pomogao da se spreči kriza koja, kako navode administratori, postaje sve ozbiljnija. I, kako je ekonomija sve slabija, broj studenata na Tajdvoteru raste i sve veći broj studenata traži jeftino obrazovanje na koledžima lokalnih zajednica. Takodje je u porastu broj studenata koji koriste zajam da bi finansirali koledž. Krajem prošlog meseca, predsednik Obama je najavio plan za pružanje olakšica američkim studentima i diplomcima. Počevši od naredne godine, takozvani plan 'plati koliko zaradjuješ' ograničava rate zajma na deset odsto zarade, dok će ukoliko dug ne bude otplaćen za 20 godijna preostali deo biti oprošten. Rizonu Čandleru je drago što se finansijski unapred pripremio i pozajmio manju sumu. Pored toga, kaže on, moraće da misli i o otplati zajma za post-diplomske studije.